Anno Domini MCDXLI. Item feria quarta penthecostes venit fr. Jo Kila de Finlandia, dicens quod locus receptus pro monasterio construendo ibidem non valebat, rogans humiliter cum instanciis litterarum dni. episcopi Aboensis et marschalci Karoli, ut fr. Acho primus loci acceptor transiret versus Kalmarniam ad instandum et impetrandum de prælatis et consiliariis regni, monasterii huius institutoribus, fundatoribus et patronis, ut novum locum et apciorem pro construendo monasterio, videl. curiam regalem Helgha aa dictam admitterent et faverent pro honore b. virginis et b. Birgitte, quod et factum est ibidem et confirmatum sigillis regni, prælatorum et consiliariorum regni plurimorum. Convenerant enim Kalmarnie die s. Joh. Baptiste omnes prælati, episcopi, consiliarii ac tocius regni nobiles ad recipiendum Cristoferum regem Dacie in regem et dominium suum, pariterque deducendum ad partes Swecie superiores.